முதலாம் வான் கார்லோஸ்

வான் கார்லோசு (Juan Carlos, ; முழுப்பெயர்:வான் கார்லோசு அல்போன்சோ விக்டர் மாரியா டெ பூர்போன் யி பூர்போன்-டொசு சிசிலியாசு; பிறப்பு 5 சனவரி 1938) எசுப்பானியாவின் அரசராவார்.

1969இல் எசுப்பானியாவின் சர்வாதிகாரியாக விளங்கிய  பிரான்சிஸ்கோ பிராங்கோ வான் கார்லோசைத் தனக்கு அடுத்த நாட்டுத் தலைவராக அறிவித்தார். பிராங்கோ இறந்த இரு நாட்களுக்குப் பிறகு எசுப்பானியத்தின் மன்னராக நவம்பர் 22, 1975இல் முடிசூட்டிக் கொண்டார். 1931ஆம் ஆண்டுக்குப் பிறகு மீண்டும் எசுப்பானியாவில் மன்னராட்சி மலர்ந்தது.  தாம் மூடிசூடிய பின்னர் சர்வாதிகார அமைப்பிலிருந்து மக்களாட்சி அமைப்பிற்கு எசுப்பானியாவை மாற்றிட பல சீர்திருத்தங்களைப் படிப்படியாகக் கொண்டு வந்தார்.  1978இல் பொதுமக்கள் வாக்கெடுப்பு மூலமாக அரசியல்சட்ட முடியாட்சி தழுவிய எசுப்பானிய அரசமைப்புச் சட்டம்  ஏற்படுத்தினார். 1981இல் நடந்த படைத்துறை அரசுகைப்பற்றுகை முயற்சியையும் (1981 coup attempt) முறியடித்தார்.

எசுப்பானிய அரசமைப்புச் சட்டத்தின்படி, மன்னரே  நாட்டுத் தலைவரும்  எசுப்பானிய படைத்துறை தலைமைத் தளபதியும் ஆவார். மேலும் தங்கள் விடுதலைக்கு முன்னர் எசுப்பானிய/போர்த்துக்கேய ஆட்சிகளின் கீழிருந்த அமெரிக்க நாடுகளிடையே (ஐபீரிய-அமெரிக்க நாடுகள்) உறவை வலுப்படுத்துபவராகவும்  விளங்குகிறார். இந்தப் பொறுப்பில் உலகெங்கும் 24 உறுப்பினர் நாடுகளைக் கொண்ட 700 மில்லியன் மக்கள்தொகை கொண்ட, ஐபீரிய-அமெரிக்க நாடுகள் அமைப்பிற்குத் தலைவராக விளங்குகிறார். வான் கார்லோசு மே 14, 1962இல்  கிரேக்கம் மற்றும் டென்மார்க்கின் இளவரசி சோஃபியாவைத் திருமணம் செய்துகொண்டார். இருவருக்கும் மூன்று குழந்தைகளும் எட்டு பேரக் குழந்தைகளும் உள்ளனர்.

சூன் 2, 2014இல் வான் கார்லோசு தமக்கு அடுத்த வாரிசும் மகனுமான பிலிப்பிற்கு சாதகமாக பட்டத்தைத் துறப்பதாக அறிவித்தார். இதனைத் தொடர்ந்து பிலிப்பு VI, சூன் 19, 2014 அன்று எசுப்பானிய அரசராக முடிசூடிக்கொண்டார். ஆயினும் வான் கார்லோசு எசுப்பானியாவின் அரசர் என்னும் பட்டத்தை தக்கவைத்துக்கொள்ள அனுமதிக்கப்பட்டது.

மேற்கோள்கள் 

எசுப்பானிய அரசர்கள்
1938 பிறப்புகள்
வாழும் நபர்கள்